b'\n_START_ARTICLE_\nCanadair CL-215\n_START_SECTION_\nDesenvolupament\n_START_PARAGRAPH_\nEl Canadair CL-215 va ser dissenyat per satisfer la comanda d\'un amfibi contra incendis que pogu\xc3\xa9s reempla\xc3\xa7ar la varietat de tipus que s\'usaven en el paper del "bombarder d\'aigua" a la d\xc3\xa8cada dels seixanta. Els par\xc3\xa0metres b\xc3\xa0sics del disseny del CL-215 van sorgir d\'un simposi sobre protecci\xc3\xb3 forestal contra incendis que va tenir lloc a Ottawa al desembre del 1963. Al comen\xc3\xa7ament de 1966 es va decidir que aquest tipus entr\xc3\xa9s en producci\xc3\xb3. Els primers models van prendre com a base el reeixit PBY Catalina. La prov\xc3\xadncia canadenca de Quebec i la Securit\xc3\xa9 Civile (Protecci\xc3\xb3 Civil) francesa van ser els primers clients: encarregaren respectivament, 20 i 10 unitats CL-215, als quals van assignar la missi\xc3\xb3 b\xc3\xa0sica de detecci\xc3\xb3 i extinci\xc3\xb3 d\'incendis forestals. No obstant aix\xc3\xb2, el robust i vers\xc3\xa0til amfibi tamb\xc3\xa9 va estar a disposici\xc3\xb3 de clients militars, els qui els van utilitzar per a missions de recerca i salvament, aix\xc3\xad com per a funcions utilit\xc3\xa0ries. Durant 20 anys, comen\xc3\xa7ant el 1969, 125 avions van ser constru\xc3\xafts i venuts a nou pa\xc3\xafsos._NEWLINE_El primer vol del CL-215 es va realitzar el 23 d\'octubre del 1967, i al maig del 1969 van comen\xc3\xa7ar els lliuraments a Fran\xc3\xa7a. A partir d\'aquest moment la producci\xc3\xb3 va incloure exemplars per a les prov\xc3\xadncies canadenques de Quebec i Manitoba, aix\xc3\xad com per a Espanya, Gr\xc3\xa8cia, La Real Armada de Tail\xc3\xa0ndia, CVG Ferrominera Orinoco, It\xc3\xa0lia, Vene\xc3\xa7uela i Iugosl\xc3\xa0via, entre altres._NEWLINE_El 1987 va apar\xc3\xa8ixer el CL-215T, una evoluci\xc3\xb3 encarregada per l\'Ex\xc3\xa8rcit de l\'Aire espanyol que va permetre l\'actualitzaci\xc3\xb3 de la flota del 43 Grup de Forces A\xc3\xa8ries. Aquest desenvolupament va obtenir un notable \xc3\xa8xit, l\'avi\xc3\xb3 va guanyar en fiabilitat i pot\xc3\xa8ncia, que va dar pas al desenvolupament de la seg\xc3\xbcent generaci\xc3\xb3, anomenada CL-415. Actualment existeixen 15 CL-215T en servei, tots ells destinats al 43 Grup, excepte un, ubicat a la central de Bombardier al Canad\xc3\xa0. El CL-215T compte amb dos motors turboh\xc3\xa8lice m\xc3\xa9s potents i fiables. A causa de l\'increment de la pot\xc3\xa8ncia va ser necessari realitzar tamb\xc3\xa9 modificacions a l\'estructura alar, refor\xc3\xa7ar les unions entre plans i fuselatge, aix\xc3\xad com modificar gaireb\xc3\xa9 tota la presentaci\xc3\xb3 dels instruments de cabina. El nou model compta tamb\xc3\xa9 amb accionament hidr\xc3\xa0ulic tant de les superf\xc3\xadcies de vol com de la roda de morro, aix\xc3\xad com altres millores.\n_START_SECTION_\nDisseny\n_START_PARAGRAPH_\nDes del primer moment la simplicitat de disseny i construcci\xc3\xb3 va ser un requisit primordial, juntament amb la facilitat de manteniment i la fiabilitat de l\'equip, el que es va aconseguir gr\xc3\xa0cies a la incorporaci\xc3\xb3, sempre que va ser possible, de sistemes ja experimentats. La protecci\xc3\xb3 contra la corrosi\xc3\xb3 produ\xc3\xafda per l\'aigua salada es va aconseguir gr\xc3\xa0cies a l\'\xc3\xbas de materials resistents i de l\'acurat segellat de les diverses peces durant el muntatge._NEWLINE_El CL-215 \xc3\xa9s un avi\xc3\xb3 de grans dimensions. Els flotadors estabilitzadors fixos estan muntats exactament al costat de les puntes de les ales. El tren d\'aterratge, de tipus tricicle, compr\xc3\xa8n una roda de morro doble i dues rodes principals simples; la primera de les quals queda allotjada dins el casc i les dues \xc3\xbaltimes es repleguen quedant fora del fuselatge._NEWLINE_L\'ala d\'implantaci\xc3\xb3 alta i els estabilitzadors s\xc3\xb3n estructures d\'una sola pe\xc3\xa7a; alerons i  flaps  ocupen la totalitat de la vora de fugida alar. Tant la cua com la superf\xc3\xadcie alar tenen unes grans dimensions. L\'extrad\xc3\xb3s arriba als 100 metres quadrats. Les superf\xc3\xadcies de vol van ser aix\xc3\xad dissenyades per complir els requeriments del vol a baixes velocitats i molt baixa cota, ideal per assolir una major precisi\xc3\xb3 durant la maniobra de desc\xc3\xa0rrega. \xc3\x89s capa\xc3\xa7 de sortir i aterrar en pistes curtes no pavimentades. El combustible es carrega en 8 c\xc3\xa8l\xc2\xb7lules situades als plans (ales). Les g\xc3\xb3ndoles que allotgen els motors estan integrades a l\'estructura del pla. La seva motoritzaci\xc3\xb3 consisteix en 2 motors radials Pratt & Whitney R-2800-CA3 especialment dissenyats per operar en les dures condicions d\'un incendi forestal.\n_START_SECTION_\nSistema Operatiu\n_START_PARAGRAPH_\nPer a la seva funci\xc3\xb3 contra-incendis l\'aeronau t\xc3\xa9 una capacitat de 5.346 litres d\'aigua (12.000 lliures) repartits en dos dip\xc3\xb2sits ubicats dins de la bodega. Tamb\xc3\xa9 compta amb dos dip\xc3\xb2sits de 300 de litres cada un per emmagatzemar el retardant ign\xc3\xadfug. A la versi\xc3\xb3 terrestre del CL-215 l\'aigua es pot carregar des de dip\xc3\xb2sits instal\xc2\xb7lats en alguns aeroports mentre que, a la versi\xc3\xb3 hidroavi\xc3\xb3, l\'aigua es pot recollir durant l\'amaratge mitjan\xc3\xa7ant dues sondes retr\xc3\xa0ctils muntades sota el casc, operaci\xc3\xb3 que s\'ha de fer en moviment, mentre l\'avi\xc3\xb3 navega sobre la superf\xc3\xadcie de l\'aigua a uns 60-70 nusos. Aix\xc3\xb2 permet l\'ompliment dels dip\xc3\xb2sits en nom\xc3\xa9s 12 segons, per al que es necessita una dist\xc3\xa0ncia d\'entre 2000 i 3500 peus, depenent de factors variables com les condicions del vent, el pes de l\'aeronau o l\'altitud de la zona d\'amaratge. L\'\xc3\xa0rea per a la c\xc3\xa0rrega d\'aigua ha de tenir una profunditat m\xc3\xadnima de 120 cent\xc3\xadmetres, i en el cas del mar no \xc3\xa9s segur realitzar la maniobra amb onades de m\xc3\xa9s d\'un metre d\'al\xc3\xa7ada. Despr\xc3\xa9s de l\'enlairament l\'avi\xc3\xb3 vola cap a la zona de l\'incendi, on llan\xc3\xa7a la totalitat de la c\xc3\xa0rrega en menys d\'un segon. L\'operaci\xc3\xb3 es repeteix fins que s\'aconsegueix controlar o extingir el foc. En la majoria dels casos pot llan\xc3\xa7ar una c\xc3\xa0rrega almenys cada deu minuts._NEWLINE_En la versi\xc3\xb3 inicial per recerca i salvament, el CL-215 estava pensat per a portar fins a sis tripulants. A la cabina s\'allotgen el pilot, el copilot i un enginyer de vol. El lloc de navegant se situa m\xc3\xa9s enrere, a la secci\xc3\xb3 davantera del fuselatge, mentre que dos observadors van en la secci\xc3\xb3 posterior. L\'avi\xc3\xb2nica b\xc3\xa0sica es veu refor\xc3\xa7ada per un radar meteorol\xc3\xb2gic i d\'exploraci\xc3\xb3 AVQ-21 al morro, un radioalt\xc3\xadmetre, un radiofar direccional UHF/VHF, i un DME. L\'autonomia m\xc3\xa0xima \xc3\xa9s de 12 hores, encara que per aix\xc3\xb2 cal instal\xc2\xb7lar un dip\xc3\xb2sit addicional de combustible a l\'interior de la bodega. Per guanyar en capacitat de c\xc3\xa0rrega d\'aigua, aquest dip\xc3\xb2sit no \xc3\xa9s instal\xc2\xb7lat durant l\'operaci\xc3\xb3 d\'extinci\xc3\xb3 d\'incendis, de manera que l\'autonomia es veu redu\xc3\xafda en la pr\xc3\xa0ctica a 5 hores.\n_START_SECTION_\nVariants\n_START_PARAGRAPH_\nEl 1987 es va anunciar la versi\xc3\xb3  CL-215T  amb millores en el maneig mitjan\xc3\xa7ant canvis de disseny en les ales i en el cua i amb uns motors Pratt & Whitney m\xc3\xa9s potents, turboh\xc3\xa8lice en comptes de radials. Originalment el CL-215T seria una simple remotoritzaci\xc3\xb3 del CL-215, i Canadair va convertir dos avions el 1989 com exemplars de desenvolupament. El primer d\'ells va volar per primera vegada el 8 de juny del 1989. Canadair oferia l\'actualitzaci\xc3\xb3 dels CL-215 existents al nou est\xc3\xa0ndard per\xc3\xb2 va triar no fabricar nous exemplars CL-215T i al seu lloc va desenvolupar el nou model CL-415  Super Scooper .'